‘Durban-reservoir nié met bom aangeval nie’Durban se Mobeni-waterreservoir is Saterdagoggend vroeg beskadig (Foto verskaf/ANA) Berigte in die media, veral op sosiale media, dat ŉ reservoir in die Montclair-polisiëringsgebied buite Durban met ŉ bom aangeval is, is nie net vals nie, maar ook baie onverantwoordelik, het die Suid-Afrikaanse Polisiediens Sondag gesê. Die walle van ŉ waterreservoir in Alameinlaan in Montclair het Saterdagoggend omstreeks 05:00 meegegee en honderde kiloliter water het uitgestroom, het brig. Vishnu Naidoo, woordvoerder van die polisie, gesê. “ŉ Privaat maatskappy, naby aan die reservoir geleë, is gevolglik baie erg beskadig,” het Naidoo bygevoeg. “Daar was gelukkig nie enige beserings of sterftes nie.” Forensiese kenners het in hierdie stadium geen bewyse gevind dat die skade aan die reservoir die gevolg is van enige kriminele oortreding nie. Sipho Nzuza, eThekwini (Durban)-stadsbestuurder, het Saterdag in ŉ persverklaring, wat later deur Stad Durban teruggetrek is, gesê daar was ŉ bomaanval by die reservoir. “Ons het ŉ sterk vermoede dat dit verband hou met die onwettige staking wat in ons munisipaliteit voortduur,” het hy in die verklaring gesê. Die Stad het later die dag die verklaring teruggetrek en gesê ondersoekbeamptes het daarop gewys dat die skade moontlik deur strukturele foute veroorsaak is. Naidu het Sondag gesê ŉ voorlopige ondersoek het intussen daarop gewys dat die struktuur van die reservoir moontlik verswak het tydens die onlangse swaar reën en oorstromings in Durban en omliggende gebiede. “Die harde knal wat naburige gemeenskappe moontlik gehoor het, was waarskynlik tot die muur gebars het weens die druk van die water in die reservoir. Dit is baie onverantwoordelik van individue om inligting op openbare platforms te publiseer wat onnodig onsekerheid en paniek kan saai. Slegs die sekuriteiteenheid mag gebeure wat met veiligheid verband hou, bevestig of ontken,” het Naidoo bygevoeg.